Lotto-wenner kies ‘eenvoudige lewe’ ondanks nuwe rykdomArgieffoto: Pixabay ŉ 35-jarige enkellopende man van Kaapstad wat R38 miljoen ryker geword het nadat hy twee weke gelede die PowerBall Plus-boerpot losgeslaan het, sê sy daaglikse bestaan gaan nie veel verander nie, ondanks sy nuutgevonde rykdom. “Ek verkeer steeds heeltemal in ongeloof aangesien ek nog nooit enigiets in die lotery gewen het nie en my eerste wengeld ooit is sommer die gesogte boerpot!” sê die wenner. Hy vertel hy bestee gemiddeld R150 per week aan die Lotto en het eers onlangs begin om PowerBall te speel. “Elke keer dat ek ŉ kaartjie gekoop het, het ek myself vertel ek gaan geld wen, maar ek het nooit gedink ek sal die boerpot wen nie,” sê hy. “Ek het twee dae ná die trekking [op 21 September] na dieselfde handelaar gegaan waar ek die kaartjie gekoop het om te kyk of ek gewen het en tot my verbasing is ek aangesê om na Ithuba se kantoor te gaan. Ek het toe dadelik geweet ek het geld gewen, maar was nie seker hoeveel nie.” Die man het ook nie sy goeie nuus wyd en syd verkondig nie en het net sy pa in sy vertroue geneem oor sy nuwe miljoenêrstatus. Niemand anders weet dat sy bankbalans nou aansienlik groter is nie. Hy beplan om van die geld te gebruik om na sy afgetrede pa om te sien en sy uitstaande skuld te betaal. Daar lê egter nie ŉ splinternuwe lewe vir dié wenner voor nie. Hy sê hy sal steeds sy gewone 9-tot-5-werk behou en steeds Lotto en PowerBall speel. Hy beplan wel om van sy wengeld te gebruik om te reis en te doen waarvoor hy die liefste is – om tyd in die buitelug deur te bring.